

Vipotnikova ulica 13

1211 Ljubljana

Spletna stran: [www.srebrna-nit.si](http://www.srebrna-nit.si/)

V Ljubljani, 8. 3. 2022

**POROČILO O DELU DRUŠTVA SREBRNA NIT – ZDRUŽENJA ZA DOSTOJNO STAROST V LETU 2021**

Društvo Srebrna nit – Združenje za dostojno starost je prostovoljno, samostojno, nepridobitno združenje fizičnih oseb, ki so se povezale zaradi reševanja strokovnih in socialno - humanitarnih problemov in razvoja na področju skrbi za starejše ob upoštevanju statuta in v skladu z Zakonom o društvih. Društvo je v letu 2021 pridobilo status društva v javnem interesu na področju varstva starejših pred diskriminacijo.

Društvo Srebrna nit – Združenje za dostojno starost je pravna oseba zasebnega prava. Njeno ime je Srebrna nit – Združenje za dostojno starost. Polno ime društva je Društvo Srebrna nit – Združenje za dostojno starost, skrajšano ime društva je Društvo Srebrna nit.

Smo civilna družba, prostovoljci z različnimi izobrazbami, izkušnjami, znanji. Odprti smo za vse, ki želijo delati v dobro starejših.

Sedež Društva Srebrna nit je v Ljubljani, naslov sedeža Društva Srebrna nit je Vipotnikova ulica 13, 1211 Ljubljana.

Matična številka: 4111478000

Davčna številka: 23454539

TRR pri Delavski hranilnici: SI56 6100 0002 1200 667

**Spletna stran**: [www.srebrna-nit.si](http://www.srebrna-nit.si/)

**Elektronski naslov**: srebrna.nit@gmail.com

**Facebook stran**: Srebrna nit – Združenje za dostojno starost.

**Twitter:** @srebrnanit

Združenje je bilo ustanovljeno na občnem zboru 19. decembra 2018 in registrirano 9. januarja 2019. Pred tem je leto dni delovalo brez statusa društva.

**Organi Društva Srebrna nit** so:

1. Občni zbor

2. Izvršni odbor: Danica Jordan, Darinka Klemenc, Biserka Marolt Meden,

Silvija Novak, dddr. Andrej Pleterski, dr. Brigita Skela Savič, Blanka Šetinc, dr. Marina Tavčar Kranjc, Neva Železnik (po abecedi)

Biserka Marolt Meden, predsednica

Neva Železnik, namestnica predsednice

3. Nadzorni odbor : Nevenka Dobljekar, Dragan Grgič (predsednik), Pavla Rapoša Tajnšek

4.Častno razsodišče: Ana Cajnko, Stanislava Kosirnik in Vesna Miletić

Sredstva za delovanje Društva Srebrna nit so bili prostovoljni prispevki in donacije.

V decembru 2021 je imelo Društvo Srebrna nit 170 članov in članic.

Tudi leto 2021 je bilo zaznamovano s pandemijo, epidemija koronavirusa je bila razglašena 12. marca 2020 in končana šele 15. junija 2021. Kljub številnim okužbam že v septembru 2020 epidemija ni bila ponovno razglašena.

Tako ali še bolj kot celotna družba, so se starejši soočali s številnimi problemi, posledicami epidemije in Srebrna nit je bila vse leto aktivna v vlogi zagovornika starejših.

Ker nam je bilo v veliki meri onemogočeno sestajanje, smo tesen stik s članstvom in vsemi zainteresiranimi zagotavljali s pomočjo sodobne tehnologije.

**Pridobitev statusa nevladne organizacije v javnem interesu**

Vesna Miletić je v sodelovanju z IO društva odlično pripravila vlogo za priznanje statusa NVO v javnem interesu. Veliko je pomagala tudi tedanja članica IO dr. Katerina Vidner Ferkov, ki se je zaradi drugih pomembnih življenjskih ciljev poslovila iz IO, a ostaja naša članica in podpornica.

12. maja 2021 smo dobili odločbo MDDSZEM, ki nam podeljuje status nevladne organizacije v javnem interesu na področju varstva starejših pred diskriminacijo in varovanja človekovih pravic.

**Pobuda za ustanovitev varuha starejših**

Ponovno smo predsedniku Vlade posredovali pobudo za ustanovitev varuha starejših, kajti odgovor na to pobudo smo čakali več kot dve leti…

Šele po ponujeni pomoči Varuha človekovih pravic, da pridobimo vsaj odgovor, smo po nalogu predsednika Vlade prejeli odgovor MDDSZEM, ki nas ni zadovoljil. Zahtevali smo obrazložitev zavrnitve, a spet molk, s katerim se prevečkrat soočamo že vsa leta delovanja…

Vendar argumenti ostajajo in tudi naša zahteva po varuhu starejših. Slovenija se sooča z naglo starajočim prebivalstvom. Vsak peti prebivalec ali prebivalka sta starejša od 65 let. Zaradi razmer, povezanih z dveletnim obdobjem epidemičnih razmer in vplivov kovidnih obolenj predvsem na starejšo populacijo, in povečane diskriminacije starejših, društvo **Srebrna nit – Združenje za dostojno starost poziva vlado, naj ustanovi institut Varuha starejših.**

Razlogi za ustanovitev Varuha starejših so: slabša obravnava starejših v zdravstvu ter nezadostna socialna in finančna zaščita starejših - številni se v Sloveniji s pokojnino komaj preživljajo. Beležimo vse več starizma in diskriminacije na vseh področjih življenja. Velikemu delu prebivalstva v Sloveniji grozita revščina in socialna izključenost.

**Pobuda za oblikovanje Ministrstva za starejše**

Po naključju smo bili seznanjeni (ko je bila predsednica SN BMM povabljena v razpisno komisijo za imenovanje direktorja direktorata), da je bil v okviru MDDSZEM z reorganizacijo ustanovljen Direktorat za starejše in deinstitucionalizacijo. Žal nismo zasledili nobenih konkretnih aktivnosti tega direktorata razen netransparentnih aktivnosti na področju investicij oziroma pri razdeljevanju sredstev iz naslova EU sredstev za nacionalni načrt za okrevanje in odpornost.

Direktorat ni bil aktivno vključen niti v pripravo zakona o dolgotrajni oskrbi… Sodimo, da ni upravičil svoje pozicije, prav tako pa ne more opravljati nalog, ki bi sodile med temeljna pooblastila in naloge samostojnega resornega ministrstva.

Zato še vedno vztrajamo pri oblikovanju samostojnega ministrstva za starejše.

**Svetovalni telefon in sodelovanje v Državnem načrtu zaščite in reševanja ob pojavu epidemije – Operativna skupina za izvajanje psihološke pomoči v razmerah epidemije**

Do uradnega zaključka epidemije smo bili tako kot vedno po telefonu in elektronski pošti na voljo državljankam in državljanom, ki so imeli vprašanja, ali so se soočali s stiskami, ki so iskali informacije in nasvete, sporočali dobre in slabe prakse v skrbi za starejše, ali potrebovali samo prijazno besedo.

Razpored dežurstev za sprejem klicev in svetovanje je objavljen na spletni strani Srebrne niti, čeprav večinoma kličejo predsednico SN skoraj vsak dan v tednu.

Telefonskih klicev je bilo veliko, a manj kot v času prvega vala, vmesnega obdobja in drugega vala epidemije v letu 2020. Zagotovo v povprečju dva na dan. Nekaj klicateljic je stalnih. Veliko je tudi sporočil, vprašanj po elektronski pošti. V povprečju trije na dan. Klici prihajajo iz vse Slovenije.

Kličejo sorodniki, ki pogrešajo strokovne nadzore, enostaven način sporočanja informacij o dogajanju v domovih, urejen sistem pritožb, konkretne aktivnosti različnih deležnikov in razumevanje.

Na NIJZ smo oddajali redna 14-dnevna poročila in sodelovali pri pripravi končnega poročila. Na NIJZ smo sporočali tudi pobude, kot na primer:

* primer prisilnega cepljenja v DSO,
* hude preležanine v DSO,
* pobuda za cepljenje skrbnikov starejših na domu,
* omejen dostop do bolnišnice, ne zaradi COVID, temveč zaradi starosti,
* privezovanje na posteljo domnevno brez ustreznega naloga in nadzora,
* prevoze starejših z reševalnimi vozili – v mrazu, premalo oblečeni.

Nimamo informacij, kako so naše pobude upoštevali.

Vse klice smo tudi beležili in s to prakso beleženja in poročanja končali 15. junija 2021, ko je bila epidemija uradno zaključena. Naš svetovalni telefon pa še deluje.

Vse delo v operativni skupini je prostovoljno, brez kakršnegakoli nadomestila ali prispevka države.

Nadaljevali smo s pisanjem **javnih pisem, sodelovali na sejah v Državnem zboru in Državnem svetu in organizirali okroglo mizo v Mariboru, dve novinarski konferenci in odmeven strokovni posvet v Ljubljani.**

**Pregled javnih pisem, izjav**

1. 15. 1. 2021 Protest Srebrne niti glede neupoštevanja vrste za cepljenje prebivalcev RS proti Covid-19
2. 17. 1. 2021 Vprašanja brez odgovorov - Zadeva: odgovor MDDSZEM št.129-231/2020-2
3. 21. 1. 2021 Srebrna nit protestira proti podeljevanju koncesij za domove starejših, ki jih vi, minister za delo Janez Cigler Kralj, dajete zasebnikom, ki bogatijo na račun nizkih pokojnin starejših v Sloveniji in pomoči njihovih otrok.
4. 30. 1. 2021 Zakaj zapirate osnovne šole zaradi okužb v domovih starejših? Zakaj se okužbe v domovih starejših širijo?
5. 2. 2. 2021 Ne pozabite na celostno rehabilitacijo starejših v DSO, ki so preboleli COVID
6. 8.2. 2021 Srebrna nit za dostojanstvo starejših tudi v času epidemije, odpreti je potrebno javna stranišča in urediti mesta za počitek starejših – klopi
7. 14. 2. 2021 Srebrna nit poziva: odprite domove starejših
8. 25.3. 2021 Tretji val epidemije je tu – bodo spet starejši največje žrtve?
9. 30.3. 2021 Protestna izjava Srebrne niti glede zmede pri cepljenju starejših prebivalcev RS proti Covid-19
10. 6. 4.2021 Vprašanja brez odgovorov Zadeva: odgovor MDDSZEM št.1222-13/2020-4 in nova vprašanja
11. 4. 2021 Spoštovani gospod minister za zdravje Janez Poklukar,
12. 18. 4. 2021 Starejši pričakujejo cepljenje in oskrbo brez diskriminacije
13. 25. 5. 2021 Predlagamo več vpliva uporabnikov in manj vpliva politikov na upravljanje domov za starejše
14. 6. 2021 Srebrna nit ostro nasprotuje sprejetju Zakona o dolgotrajni oskrbi v sedanji obliki
15. 9. 7. 2021 Javno pismo Srebrne niti ob rob aktualnim dogajanjem v zvezi s starejšimi
16. 10. 8. 2021 Zahtevamo dostop do osebnega družinskega zdravnika in krepitev javne mreže in javnega zdravstvenega sistema za vse
17. 25. 8. 2021 Stališča, pomisleki in vprašanja Srebrne niti o predlogu Resolucije o nacionalnem programu socialnega varstva za obdobje 2021 – 2030
18. 5.9.2021 NUJNA VZPOSTAVITEV VARUHA STAREJŠIH
19. 26. 9. 2021 Sporočila strokovnega posveta »Zdravstvena in socialna obravnava starejših v času covida – 19 v letih 2020 in 2021. Kaj moramo izboljšati?«
20. 30. 9. 2021 Srebrna nit zahteva nujne sistemske spremembe in konkretne rešitve za dostojno starost
21. 19. 10. 2021 Hočemo dober zakon o dolgotrajni oskrbi
22. 26. 10. 2021 Izjava Srebrne niti ob glasovanju o Zakonu o dolgotrajni oskrbi v Državnem zboru 26. 10. 2021
23. 28. 10. 2021 Poziv Vladi RS za takojšnje ukrepanje in ureditev plačnega sistema za izvajalce zdravstvene nege in oskrbe starejših
24. 5. 11. 2021 Odgovor Srebrne niti na odgovor MZ številka 181-70/2020/1627, z dne 7. 10. 2021, prejeto po elektronski pošti dne 25. 10. 2021
25. 14. 11. Odgovor Srebrne niti na odgovor MZ številka 0070-121/2019/337, z dne 20. 10. 2021, prejeto po elektronski pošti dne 29. 10. 2021 in predlog amandmajev
26. 15. 11. 2021 Čas je, da proračun z rebalansom poveča sredstva, namenjena socialni oskrbi starejših
27. 19. 11. 2021 Predlog Zakona o dolgotrajni oskrbi uporabnikom ne bo prinesel boljših in dostopnejših storitev
28. 11. 12. 2021 Imamo Zakon o dolgotrajni oskrbi. In kaj zdaj?
29. 27. 12. 2021 Izjava Srebrne niti ob odločbi Zagovornika
30. 28.12.2021 Novoletno voščilo Srebrne niti

V letu 2020 je **Izvršni odbor** odločal na 15 sejah, večina je bila v obliki zoom sestankov oziroma korespondenčnih sej.

**Prvi občni zbor v letu 2021**, ki je bil tudi volilni, smo sklicali za 16. marec 2021 in ga izvedli korespondenčno in po zoomu do 24. marca 2021.

Občni zbor je potrdil vsa poročila za leto 2020 in sprejel program ter finančni načrt za leto 2022.

Sprejeli smo Pravilnik o delu častnega razsodišča Srebrne niti, ki ga je odlično pripravila članica Vesna Miletić, spremembe statuta Društva Srebrna nit in spremembe Pravilnika o finančno materialnem poslovanju Društva Srebrna nit.

Izvolili smo predsednico, namestnico predsednice, člana in članice IO Društva Srebrna nit, člana in članici NO Društva Srebrna nit ter članice Častnega razsodišča Društva Srebrna nit za štiriletni mandat 2021 -2025.

Bistvene spremembe statuta so bile naslednje: ukinili smo obvezno plačevanje članarine in članarino nadomestili z neobveznimi prostovoljnimi prispevki, ukinili smo voljeno funkcijo blagajnika, ker nimamo blagajne, ne poslujemo z gotovino in vse računovodske posle opravlja računovodski servis. Vsi mandati organov SN se iz dveh podaljšajo na štiri leta.

**Drugi izredni občni zbor** smo morali sklicati zaradi uskladitve sprememb statuta s pripombami z Upravne enote Ljubljana in je potekal korespondenčno od 2. do 13. 8. 2021. Pripombe, ki jih je naložila UE Ljubljana, so bile soglasno sprejete in od avgusta 2021 imamo novo, potrjeno končno verzijo statuta, ki je objavljena na spletni strani društva.

**Novinarski konferenci**

**Maribor, 26. 5. 2021**

Organizirali smo novinarsko konferenco v Domu Danice Vogrinec v Mariboru 26. maja 2021, na kateri smo predstavili odločbo MDDSZEM o podelitvi statusa nevladne organizacije v javnem interesu Srebrni niti na področju varstva pred diskriminacijo ali varstva človekovih pravic. Predstavili smo zahtevo po večjem vplivu uporabnikov na upravljanje domov ter skupaj z direktorjem doma g. Markom Slavičem opozorili na vse nujne ukrepe na področju skrbi za starejše.

**Ljubljana, 14. 10. 2021**

Ob javni objavi predloga **Zakona o pomoči pri prostovoljnem končanju življenja** smo organizirali spletno in v živo novinarsko konferenco 14. oktobra 2021 v Narodni galeriji v Ljubljani. Z donacijo sredstev in storitev so pomagali: Narodna galerija, Kavarna Lolita – Kaval Group, Revija Radar, DMSBZT Ljubljana in član Peter Požun.

Sodelovali smo na novinarski konferenci ob **skupnem nastopu organizacij civilne družbe Glas ljudstva kot priprave na volitve 2022** v parku Zvezda in na novinarski konferenci v Državnem zboru pred zasedanjem ob obravnavi predloga Zakona o dolgotrajni oskrbi.

**Okrogla miza**

**Maribor**

V torek, 15. junija 2021 smo s pomočjo članice SN Danice Jordan pripravili okroglo mizo v Glazerjevi dvorani Univerzitetne knjižnice Maribor v Mariboru.

Na okrogli mizi z naslovom **Kaj želimo starejši** smo predstavili dogajanje in mnenja o dolgotrajni oskrbi ter pripravi zakona. Kot ena od uvodničark se nam je pridružila predsednica Sindikata upokojencev Slovenije gospa Francka Ćetković.

**Strokovni posvet**

**Ljubljana**

15. septembra 2021 smo izpeljali strokovni posvet **Zdravstvena in socialna obravnava starejših v času covida–19 v letih 2020 in 2021 *Kaj moramo izboljšati?***

Uspelo nam je dobiti možnost uporabe dvorane v Domu sindikatov po polovični ceni in pridobili smo donatorja DMSBZT Ljubljana, ki je plačal stroške uporabe dvorane. Skupina za medije (Železnik, Dobnikar, Šetinc) se je uspela dogovoriti s STA, da je strokovni posvet prenašala v živo, kar smo naredili tudi na naši FB strani (z nekaj tehničnimi težavami).

**Posvet ocenjujemo kot uspešen. Z** MZ so poslali opravičilo v noči pred posvetom.

Uvodničarji: Biserka Marolt Meden, dr. Dušan Keber, predstavnik MDDSZEM Klemenc Jerinc, dr. Brigita Skela Savič, predstavnik Zagovornika Mitja Blažič, predsednica Zbornice – Zveze Monika Ažman in Urška Močnik, direktorica DSO Idrija, so podali pregled stanja v letih 2020 in 2021 in predloge rešitev.

Pripravili smo obsežna sporočila s posveta in jih razposlali vsem odločevalcem v državi ter medijem.

Dr. Brigita Skela Savič je na podlagi tega strokovnega posveta pripravila strokovni prispevek, ki je bil tudi objavljen. Ugotovitve so bile tri: Pokroviteljstvo oblasti in medicine do stanovalcev in problematike v domovih; Ogrožanje zdravja in kakovosti življenja stanovalcev ter Neodgovorno in škodljivo ravnanje oblasti.

**Prednovoletno srečanje**

**Izola**

Prednovoletno srečanje Srebrne niti in podpornikov – predvideno za 9. 12. 2021 v medgeneracijskem centru v Izoli smo morali zaradi epidemioloških razmer žal prestaviti. So nas pa povabili, da to srečanje organiziramo v letu 2022. Članica SN Renata Bačer je obljubila pomoč pri organizaciji skupaj s članicami z Obale. Naš član Slavko Ivančić pa je obljubil nastop z njegovimi, vedno zimzelenimi melodijami.

**Udeležba na drugi sestankih, okroglih mizah**

1. Predsednica se je kot ena od uvodničark udeležila posveta, ki ga je po zoomu organiziral Zavod TRI o skrbi za starejše in vlogi NVO v četrtek, 18. 2. 2021.
2. Novo mesto, 8. september 2021 – Mestna občina Novo mesto je v Kulturnem centru Janeza Trdine pripravila otvoritveni posvet mednarodnega projekta SI4CARE, katerega nosilka je Univerza v Ljubljani. Med ključnimi cilji projekta sta iskanje socialnih inovacij za oskrbo starejših in priprava nacionalne strategije dolgožive družbe. Prvi korak k njeni izdelavi so storili s posvetom »Odgovori Slovenije na izzive starajoče se družbe«, na katerem so si predstavniki institucij in nevladnih organizacij, ki delajo na področju starejših, izmenjali mnenja o problematiki dolgožive družbe ter opozorili, da se je potrebno čim prej soočiti s pojavom starizma, do katerega mora veljati ničelna toleranca. Delovanje Srebrne niti je predstavila predsednica.
3. Članica SN Marina Tavčar Krajnc se je 17. 9. 2021 udeležila študijskega obiska in delavnic Medgeneracijsko prostovoljstvo in prostovoljstvo starejših v organizaciji Slovenske filantropije v Žalcu.
4. Predsednica SN je sodelovala v pogovoru o paliativni oskrbi ob izidu risoromana *Na življenje!*, 21. 9. 2021
5. Predsednico SN so povabili na nujno sejo Odbora za zdravstvo v DZ v ponedeljek, 21. 9. 2021 v zvezi s popoldanskim delom zdravnikov.
6. Darinka Klemenc in Biserka Marolt Meden kot ena od panelistk sta sodelovali na F3ŽO v Cankarjevem domu 27. -29. 9. 2021.
7. Predsednica SN je 3. 11. 2021 je sodelovala na seji Komisije Državnega sveta za socialno varstvo, delo, zdravstvo in invalide in predstavila stališča Srebrne niti o Zakonu o dolgotrajni oskrbi.
8. Na **konferenci ZDUS-a o starizmu, ki je bila priprava na EU konferenco na to temo,** sta sodelovali Neva Železnik In Darinka Klemenc.
9. Danica Jordan, Darinka Klemenc in Biserka Marolt Meden so se udeležile spletne konference **Slovenskega predsedstva Svetu EU** "Človekove pravice za vse starosti" 18. novembra 2021.
10. Predsednica SN je sodelovala na nujni seji Odbora za zdravstvo DZ 20. 11. 2021 in predstavila stališča Srebrne niti o Zakonu o dolgotrajni oskrbi.
11. Predsednica SN je sodelovala na sestanku civilnih in strokovnih združenj na Skupnosti socialnih zavodov Slovenije 19. 11. 2021, na katerem je bila sprejeta skupna izjava o neprimernosti predloga ZDO.
12. Predsednica SN je 1. 12. 2021 sodelovala kot govorka na pogovoru Zavoda Opro na temo **Dolgotrajna oskrba kot univerzalna temeljna storitev**.
13. Predsednica SN je 2. 12. 2012 sodelovala na nujni seji Odbora za delo, družino, socialne zadeve in invalide ter predstavila stališča Srebrne niti v zvezi s plačilom višjih stroškov dela v DSO, ki naj bi bremenili stanovalce in njihove sorodnike.
14. Predsednica SN je 2. 12. 2021 sodelovala kot govorka na konferenci, ki sta jo pripravila EU poslanca Radka Maxova in dr. Milan Brglez o dolgotrajni oskrbi **Long Term Care Conference** in predstavila stanje in odprta vprašanja dolgotrajne oskrbe v Sloveniji.
15. Predsednica SN je 7. 12. 2021 sodelovala kot govorka na okrogli mizi **Izzivi dolgotrajne oskrbe LGBT- starejših v Sloveniji,** ki jo je organiziralo Društvo DIH – Enakopravni pod mavrico.

**Sodelovanje z drugimi organizacijami**

Vse leto smo sodelovali s **Skupnostjo socialnih zavodov Slovenije** in se medsebojno informirali ter usklajevali aktivnosti.

Še bolj intenzivno smo sodelovali s **Festivalom za tretje življenjsko obdobje (F3ŽO)**, saj je bila predsednica SN povabljena v Programski svet festivala. Na 20. jubilejnem festivalu smo prejeli tudi posebno priznanje za to sodelovanje.

Podpisali smo memorandum o sodelovanju v mednarodnem projektu **SI4CARE**, katerega nosilka je **Ekonomska fakulteta Univerze v Ljubljani**.

Vse leto smo sodelovali s **Sindikatom upokojencev Slovenije.** V Srebrni niti se strinjamo, da bi morale pokojnine zagotoviti dostojno življenje v starosti. Zato se zavzemamo, da se čim prej sprejme sistemske rešitve, ki so že dolgo časa v sprejemanju. Nasprotovali smo prisilnemu upokojevanju in na srečo je Ustavno sodišče s svojo odločbo zaustavilo to prakso.

Nadaljevali smo s sodelovanjem z **Zbornico zdravstvene in babiške nege Slovenije – Zvezo društev medicinskih sester, babic in zdravstvenih tehnikov Slovenije (Z - Z)** predvsem na področju spodbujanja sprejema novih kadrovskih standardov in normativov na področju zdravstvene nege, ki so pripravljeni, usklajeni, a jih minister še ni podpisal. Želeli smo pridobiti tudi ugotovitve in ukrepe o strokovnih nadzorih v prvem valu epidemije COVID-19 leta 2020, a smo jih od MZ pridobili šele po grožnji s prijavo informacijski pooblaščenki. MZ ni nič ukrepalo v zvezi s temi nadzori, niti ni zagotovilo, da nadzore s področja medicine opravi Zdravniška zbornica Slovenije.

Pristopili smo k dogovoru o sodelovanju pri izvajanju programa »Z večjo pismenostjo o duševnem zdravju do obvladovanja motenj razpoloženja in osebnostnih motenj«, katerega nosilec je **OMRA.** Postali smo pridruženi partner. OMRA je akronim za program, z naslovom Z večjo pismenostjo o duševnem zdravju do obvladovanja motenj razpoloženja. Poglavitni cilj inovativnega programa OMRA je seznaniti prebivalstvo, kaj je duševno zdravje in kako se soočiti z motnjami razpoloženja ter jih obvladovati.

Sprejeli smo povabilo **CNVOS**  in sodelovali v VIRTUALNEM HEKATONU: Skupaj za aktivno in kakovostno jesen življenja! Srebrna nit je obravnavala temo Kako podaljšati samostojno življenje starejših? K sodelovanju smo povabili Sindikat upokojencev Slovenije. Pripravili smo projekt Info portal za starejše (Srebrna točka je eden od predlogov naziva).

Pridružili smo se civilni iniciativi **Glas ljudstva**.

Vzpostavili smo sodelovanje z direktorico **Gorenjskih lekarn** gospo Romano Rakovec, ki si prizadeva, da bi zdravniki v DSO bolj koristili pomoč kliničnih farmacevtov pri izvajanju storitev farmakoterapevtski pregled predpisanih terapij starejših v DSO. Sledi sodelovanje v prihodnje.

**Rdeča nit vseh prizadevanj Društva Srebrna nit je bila zahteva po dostojni starosti in krepitev javnega socialno – varstvenega in zdravstvenega sistema.**

D. Klemenc je prevedla **Deklaracijo o staranju** – izjavo trio predsedstva (Nemčija, Portugalska, Slovenija, 2020), ki predstavlja izhodišče za EU konferenco o starizmu in smo jo objavili na spletni strani.

**Posebno pozornost smo posvetili zaščiti pred epidemijo.**

Strinjali smo se, da so koristi cepljenja verjetno večje kot morebitne negativne posledice. Vsi pa bi morali pri odločanju upoštevati tudi koristi za celotno družbo.

Nasprotovali smo kršitvam pri izvajanju cepljenj in tudi vsem poskusom prisilnega cepljenja, na kar so nas opozorili nekateri sorodniki stanovalcev v domovih starejših.

Cepljenje je odločitev vsakega posameznika in njegovo voljo je treba spoštovati.

V izjemno kratki »poletni« javni razpravi smo temeljito preučili **Predlog Reslucije o nacionalnem programu socialnega varstva za obdobje 2021 – 2030 – predlog za obravnavo,** ki je bil izjemno slab in nepopoln. Pripombe smo v roku posredovali, a nismo zasledili nobene aktivnosti v zvezi z obravnavo oziroma upoštevanjem teh tehtnih pripomb.

**Delovne skupine**

**Dolgotrajna oskrba in zdravstveno ter socialno varstvo**

Z dolgotrajno oskrbo se je intenzivno ukvarjala skupina v sestavi Biserka Marolt Meden, Darinka Klemenc, Marina Tavčar Kranjc, Vesna Miletić in drugi.

Pripravili smo obsežne pripombe in tudi amandmaje na predlog zakona in jih posredovali javnosti in pripravljavcem zakona.

**Nasilje nad starejšimi in preprečevanje diskriminacije**

Informiranja o diskriminaciji in potrebi po varstvu pravic starejših smo izpostavljali v javnih nastopih, objavljenih člankih in dopisih odločevalcem.

**Odnosi z javnostmi**

**Pojavnost in odmevnost Društva Srebrna nit v medijih**

**Spletna stran**

Vse objave nam je do jeseni prostovoljno urejal Jure Klemenc, za kar mu gre posebna zahvala. V drugi polovici leta 2021 je objavljanje zaradi zasedenosti g. Klemenca prevzela predsednica društva. Še vedno pa iščemo študenta ali prostovoljca, ki bi bolj intenzivno opravljal to delo.

**FB profil**

Vse objave tekoče ureja Maja Valič, tudi njej zahvala.

**Twitter profil – je bil v letu 2021 neaktiven.**

Blanka Šetinc še vedno jezikovno ureja naša javna pisma, zapisnike ter druga gradiva SN.

Največ se je v vseh medijih v skladu s statutom Društva pojavljala predsednica Biserka Marolt Meden. Prav tako so odmevni prispevki in izjave v medijih dr. Brigite Skela Savič, Darinke Klemenc, dddr. Andreja Pleterskega in našega novega člana SN dr. Dušana Kebra.

Sodelovali smo z mediji v oddajah Koda, Tednik, v poročilih na RTV SLO, POP TV, Planet TV, v objavah oz. informacijah spletnih medijev Oštro, Necenzurirano in N1 ter v časnikih Delo, Dnevnik in Novice Svet24. V nekaterih medijih so bila objavljena tudi pisma Silvije Novak o razmerah v DSO in problematiki starejših nasploh. Neva Železnik pa kot novinarka veliko doprinese pri ozaveščanju tega celotnega področja s svojimi članki v Zarji Jani, Naši ženi in Vzajemnosti.

V intervjujih in člankih v elektronskih in tiskanih medijih so dddr. Andrej Pleterski, dr. Dušan Keber, dr. Brigita Skela Savič predstavljali vsebino osnutka zakona za pravno ureditev pomoči pri prostovoljnem končanju življenja.

Glede na to, da je v naši državi čedalje starejših, ni čudno, da se za to temo zanima čedalje več ljudi. In to ne le starejši, pač pa tudi srednja, še aktivna generacijo, ki tudi boleče občuti, da ni dovolj domov starejših, da so kadrovsko podhranjeni, da dolgotrajna oskrba ni sistemsko urejena, da tudi vse v domovih starejših marsikje ni v najlepšem redu. O tem skupina obvešča novinarje in jih spodbuja, da se lotijo pisanja. Občasno posamezne članice tudi same napišejo kakšen prispevek na to temo ali pismo bralke ali pa nastopijo kot sogovornice v radijskih in teve oddajah.

Veliko nagovarjanja medijskih hiš ni več potrebnih, saj si je Srebrna nit že pridobila sloves in jo vsi že sami povprašajo za mnenje o tej ali oni temi starejših. Tako, denimo, sedaj o veliki diskriminaciji starejših pri družinskih zdravnikih, če ga izgubijo, a ne po svoji krivdi, o predlogih čakalnih vrstah v domovih starejših za prosto posteljo itd.

Srebrna nit ve, kaj je treba storiti. Politika pa žal ne.

**Delovno skupino za pravno ureditev pomoči pri prostovoljnem končanju življenja koordinira dddr. Andrej Pleterski**

Ožjo skupino so v letu 2020 sestavljali štirje člani (Brigita Skela Savič, Igor Pribac, Andrej Pleterski, Dušan Keber) v začetku leta 2021 se je okrepila še s pravnikom Luko Mišičem. Večino dela v letu 2021 je predstavljala nomotehnična obdelava zakona, priprava uvoda in razlag posameznih členov. ZPPKŽ vsebuje rešitve, ki so v svetu sedaj že običajne, dodaja pa jim komisijo, ki bedi nad vsemi koraki postopka in zagotavlja varnost pred morebitnimi zlorabami. Prav tako pomembno je, da osnutek zakona pomoč pri prostovoljnem končanju življenja vzpostavlja kot človekovo pravico, ki ni odvisna od diskrecijske pravice zdravnikov ali države, vsa teža odločitve pa je na pacientu samem. V skladu s predpisanim zakonodajnim postopkom smo osnutek predloga ZPPKŽ (objava: <http://www.srebrna-nit.si/index.php/zppkz/407-predlog-zakona-o-pomoci-pri-prostovoljnem-koncanju-zivljenja-zppkz>) 14. oktobra na novinarski konferenci dali v javno obravnavo, ki bo trajala najmanj pol leta. Do konca leta ni bilo konkretnih pripomb, ampak samo nekaj pisem deklarativne podpore ali nasprotovanja. Člani so sodelovali v pisnih in radijskih intervjujih. Nekaj več zanimanja za naš osnutek ZPPKŽ pa je sprožilo šele sprejetje sorodnega zakona v sosednji Avstriji tik pred koncem lanskega leta.

**Informativni obiski (civilni nadzor) v domovih starejših**

V delovni skupini so sodelovale Biserka Marolt Meden, Darinka Klemenc, Neva Železnik, Vesna Miletić.

Na povabilo direktorice doma ge. Maje Gradišek smo 13. 10. 2021 obiskali dom starejših v Kamniku. V ekipi smo bile Mojca (Marija) Špur, Darinka Klemenc in Biserka Marolt Meden.

Neva Železnik in Vesna Miletić sta se na povabilo članice Mojce Rosa udeležili pogovora s sorodniki stanovalcev Doma Tabor – Center 3. 11. 2021.

Darinka Klemenc in Biserka Marolt Meden sta 22. 11. 2021 sodelovali na pogovoru z direktorico doma starejših Tabor – Center. Strinjali smo se, da s takojšnjimi izboljšavami lahko povečamo zadovoljstvo stanovalcev in sorodnikov DUC Tabor. Dogovorili smo se:

* Izboljšala se bo komunikacija, ki bo zagotovila več sprotnih informacij vodstva o vseh pomembnih dogajanjih v domu (spletna stran, oglasne deske, druge oblike, ki so na voljo) in sorodniki bodo dobili njen pisni odgovor.
* V izboljšani epidemiološki situaciji bodo sorodniki lahko sodelovali na sestankih stanovalcev.
* Izboljšala se bo prehrana (direktorica je že sprejela sklep, da bodo večerje od 1.12. 2021 tople, Srebrna nit je ponudila pomoč strokovnjaka s področja dietetike dr. Evgena Benedika, ki bo pregledal jedilnike in svetoval izboljšave).
* Nameščen bo nabiralnik za Svet zavoda.
* Vsi bomo delali na področju pridobivanja prostovoljcev, ker zdaj ni nobenega.
* Takoj bo objavljeno obvestilo o možnosti verske duhovne oskrbe v DUC Tabor.
* Tako v DUC Tabor kot v neposredni bližini morajo tudi obiskovalci nujno upoštevati PCT pogoje.

Na povabilo direktorice Zlate Marin sta si Darinka Klemenc in Biserka Marolt Meden 1. decembra 2021 ogledali tudi dislocirano enoto Roza Kocka v Dravljah.

Predsednica SN se je 10. 12. 2021 udeležila sestanka vodstva in zaposlenih DUC Tabor in stanovalcev ter sorodnikov in predstavnika MDDSZEM. Naslednji sestanek bo v januarju 2022.

Informativnih obiskov v pilotnem projektu društva Civilni nadzori v DSO zaradi epidemije nismo mogli realizirati v načrtovanem obsegu, čeprav imamo veliko povabil.

O informativnih obiskih v domovih starejših Delovna skupina napiše poročilo, ki vsebuje ugotovitve ter tudi predlog konkretnih ukrepov za zboljšanje položaja in počutja starejših. Ugotavljamo, da domovi z veseljem sprejemajo naše predloge in nasvete.

**Nove namestitve starejših**

Delovno skupino vodi arhitekt Boštjan Pegan.

Zaradi še trajajoče epidemije do sedaj še ni bilo nobenega skupnega sestanka delovne skupine. Ko bodo razmere to dopuščale, bo vodja skupine sklical 1. posvet delovne skupine oz. vseh zainteresiranih za sodelovanje.

**Delovne skupine:**

*Kadrovski standardi in normativi oziroma kadrovska politika v socialno zdravstvenih  zavodih,*

*Prehrana starejših v socialno varstvenih zavodih,*

*Sveti socialno varstvenih zavodov in imenovanja vodstvenih delavcev v njih,*

**niso delovale samostojno, ampak smo o problematiki z vseh treh področij razpravljali na IO SN in jo vključevali v vsa javna pisma.**

Ker nimamo lastnih prostorov, smo se sestajali na sedežu društva.

**Zaključek**

Kljub temu, da smo veliko energije vložili v spremljanje in spreminjanje ukrepov v zvezi s pandemijo, smo bili zelo aktivni tudi na sistemski ravni.

Zelo smo si prizadevali, da bi dobili dober Zakon o dolgotrajni oskrbi, a je bila koalicija v DZ premočna in sprejet je bil nesistemski, nepopoln in slab zakon.

Vse pripombe SN smo posredovali vsem parlamentarnim strankam v Državnem zboru in izrazili pripravljenost, da svoje predloge tako v zvezi z dolgotrajno oskrbo kot tudi Resolucijo o socialnem varstvu neposredno predstavimo, a smo bili povabljeni na pogovore le k nekaterim poslanskim skupinam.

Našo sicer **neformalno vlogo zagovornika starejših** smo z vsemi aktivnostmi še okrepili, saj sodimo, da je to ena od bistvenih nalog Srebrne niti. Ocenjujemo, da so naša usmeritev in aktivnosti prave, da odražajo potrebe in pričakovanja starejših, da smo bili glasni in javno prepoznavni s svojimi zahtevami in argumenti. Hkrati tudi ugotavljamo, da nas odločevalci, predvsem tisti najpomembnejši (parlament, vlada, resorna ministrstva, politične stranke...), velikokrat premalo slišijo.

Biserka Marolt Meden, predsednica Društva Srebrna nit